Clementino Ocampos

Clementino Ocampos Melgarejo (14 jasypateĩ 1913 - 4 jasyteĩ 2001) ha'e akue peteĩ ao’apohára, ñe’ẽpapára, mba’epuhára ha ñe’e’asahárarõ Paraguaigua.

Clementino Ocampos Melgarejo niko heñóikuri Táva San Lorenzo, Paraguay Retãme; ára 14 jasypateĩ ary 1913-pe. Itúva herava’ekue Justiniano Ocampos ha isýkatu Telésfora Melgarejo. Clementino oikékuri Mbo’ehao España-pe, San Lorenzo-gua ha orekórõ 19 ary oho ha oñorairõva’ekue Cháko Ñorairõme. Oĩkuri upe ñorairõme oñepyrũ guive opa peve. Ha’éniko ao’apohára, ñe’ẽpapára ha mba’epuhára, oñe’ẽkuaáva guarani ha castellano-pe.

Omba’apókuri avei Embajada de Estados Unidos-pe ñe’e’asahárarõ 15 ary rasami. Upéicha avei, omba’apókuri Karurenda herakuãitéva “La Curva”-pe. Clementino omendákuri Aurora Cardozo rehe ha oreko hikuái 5 ñemoñare (mbohapy kuña ha mokõi kuimba’e).

Clementino Ocampos Melgarejo ohaíkuri mombe’u ha mombe’upy. Hembiapokue apytépe jajuhukuaa: 6 de enero, Kuña guápa, Paloma saite, Martinita Aurelia, Presente feliz ha Mi Alteñita. Heta hembiapokue oñemyasãikuri ko’ãvape: Okára potykuemi, Ysyry, Eirete ñu, Ysyry ha Ko’ẽju rory. Hembiapo peteĩha oñemyasãikuri Okára potykuemíme ary 1936-pe. Onohẽkuri araresáre iñaranduka “Pyhare Memby” omboguapyhaguépe opaite hembiapokue. Avei omotenondékuri heta ñe’ẽ’asãi, umíva apytépe, “Fiesta Folklórica Campesina”, ZP7 ha ZPA7, Puhoe Guarani rupive.

Ary 1997-pe San Lorenzo Tavao oikuaaukákuri Clementino Ocampos ha’eha “Tavaygua Poravopyre”. Ha’e omanókuri ára 4 jasyteĩ ary 2001-pe, táva Paraguay, Paraguay Retãme.

 Mandu'a 
CLEMENTINO OCAMPOS. Ohai: David Galeano Olivera.

 Joaju 
Ver 6 DE ENERO
Ver KUÑA GUÁPA

Ñemohenda:Ñe'ẽpapára Paraguáigua
Ñemohenda:Ñoha'ãngahára Paraguaigua